Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20) постапувајќи по Жалбата изјавена од А. Н. од С., поднесена против Министерството за одбрана, по предметот Барање за пристап до информации од јавен карактер, на 14.05.2025 година, го донесе следното

**Р Е Ш Е Н И Е**

1. Жалбата изјавена од А. Н. од С., поднесена против Министерството за одбрана, заведена во Агенцијата под бр.08-174 на 05.05.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**

 2. **Решението на Имателот на информации бр. 12-1259/2 од 24.04.2025 година СЕ ПОНИШТУВА.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## А. Н. од С., како што е наведено во Жалбата, на 13.02.2025 година поднел Барање за пристап до информации од јавен карактер до Министерството за одбрана, со кое побарал по пошта да му се достави фотокопија од следната информација:

## „1. Одлука (известување, акт) за зголемување на членарината од 100 на 500 денари за членовите на Независен синдикат на професионални војници СО Скопје при МЕСО.“

##

Имателот на информации постапувајќи по ова Барање, во законски предвидениот рок, донел решение број 12-1259/2 од 24.04.2025 година, со кое го одбил барањето за пристап до информации од јавен карактер. При тоа Имателот на информации, во образложението на своето решение навел: „.... Министерството за одбрана како имател на информации од јавен карактер не е создавач на бараната информација. Информацијата која Вие ја наведувате во барањето не е создадена од страна на Министерството за одбрана, истата е создадена од НСПВ СО Скопје при МЕСО. Создавачот на информацијата не е имател на информации од јавен карактер и ние не сме должни да ја доставиме.... ....Од таа причина Ве известуваме дека нема да се постапи по Вашето Барање..... Во иднина Ве замолуваме да не се злоупотребува наведениот закон за остварување на лични, приватни или индивидуални права.“

Незадоволен од вака донесеното решение останал Барателот на информации, поради што, достави Жалба до Агенцијата, заведена под бр.08-174 на 05.05.2024 година. Во жалбените наводи се истакнува: „..... Министерството за одбрана (Директоратот за финансии), со решение бр. 12-1259/2 од 24.04.2025 г..... изјавува дека создавач на бараната информација е НСПВ СО Скопје при МЕСО, но бидејќи се однесува на одлука на овластено лице на синдикат.... ... овластеното лице на НСПВ СО Скопје при МЕСО таа одлука согласно Колективниот договор на МО ја доставува до Директоратот за финансии при МО, кои се надлежни за спроведување на одлуките. Создавач на информацијата е НСПВ СО Скопје при МЕСО, но имател и извршител на таа информација е Министерство за одбрана (Директорат за финансии). ... Со ваквиот одговор.... не сака да достави информација, поради која имаат штета стотици вработени во МО. Бараната информација е службена, а не приватна, лична или индивидуална.“

Агенцијата, преку е-маил заведен под бр. 08-174 од 06.05.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации бр. 12-1259/2 од 24.04.2025 година го поништи и предметот го врати на повторно постапување пред првостепениот орган,** поради следното:

По разгледувањето на Жалбата и расположливите списи во врска со предметот, Агенцијата утврди дека Имателот на информации не постапил правилно согласно одредбите од Законот за слободен пристап до информации од јавен карактер.

Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или **со која располага** имателот на информацијата согласно со неговите надлежности.

Агенцијата му укажува на Имателот информации дека, доколку располага со бараната информација во тој случај, иако не е создавач на информацијата, сепак треба да постапи согласно Законот за слободен пристап до информации од јавен карактер и да ја даде бараната информација.

Агенцијата му укажува на Имателот на информации дека согласно Законот, доколку се одбива Барањето, делумно или во целост, должен е да го спроведе задолжителниот Тест на штетност, и да даде детално образложување, какви и кои се штетните последици врз интересот кој се заштитува со објавувањето и доставувањето на бараната информација до Барателот на информации.

Исто така, Агенцијата му укажува на Имателот на информации дека постапувањето по Барањата за слободен пристап до информации од јавен карактер е во функција на **остварувањето на јавниот интерес**. Согласно одредбите од член 3 алинеја 7 од Законот за слободен пристап до информации од јавен карактер „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: 1) ќе се открие злоупотреба на службена положба и коруптивно однесување; 2) ќе се открие противправно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; 5) ќе се спречи и открие загрозување на животната средина; 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите.

При повторното постапување по предметот, Имателот на информации е должен одново да го разгледа Барањето и доколку располага со бараната информација, да донесе Решение со кое ќе го уважи Барањето и на барателот ќе му ја достави бараната информација на начин и во форма како што е наведено во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Изготвил: Петар Гајдов

Контролирал:

Одобрил:

Доставено до:

- архива на Агенцијата

- жалителот/барател на информацијата

- имател на информацијата